title: Σύσταση της Επιτροπής, της 24ης Ιουλίου 2018, σχετικά με τις κατευθυντήριες γραμμές για τα κριτήρια ίσης μεταχείρισης και διαφάνειας που εφαρμόζονται από το ευρωπαϊκό δίκτυο διαχειριστών συστημάτων μεταφοράς ηλεκτρικής ενέργειας (ΕΔΔΣΜ-ηλ) και το ευρωπαϊκό δίκτυο διαχειριστών συστημάτων μεταφοράς αερίου (ΕΔΔΣΜ αερίου) κατά την κατάρτιση των οικείων δεκαετών προγραμμάτων ανάπτυξης δικτύων (ΔΠΑΔ) κατά το παράρτημα III σημείο 2 5) του κανονισμού (ΕΕ) αριθ. 347/2013

text:
               27.7.2018

               EL

               Επίσημη Εφημερίδα της Ευρωπαϊκής Ένωσης

               C 265/1

      ΣΫΣΤΑΣΗ ΤΗΣ ΕΠΙΤΡΟΠΉΣ
      της 24ης Ιουλίου 2018
      σχετικά με τις κατευθυντήριες γραμμές για τα κριτήρια ίσης μεταχείρισης και διαφάνειας που εφαρμόζονται από το ευρωπαϊκό δίκτυο διαχειριστών συστημάτων μεταφοράς ηλεκτρικής ενέργειας (ΕΔΔΣΜ-ηλ) και το ευρωπαϊκό δίκτυο διαχειριστών συστημάτων μεταφοράς αερίου (ΕΔΔΣΜ αερίου) κατά την κατάρτιση των οικείων δεκαετών προγραμμάτων ανάπτυξης δικτύων (ΔΠΑΔ) κατά το παράρτημα III σημείο 2 5) του κανονισμού (ΕΕ) αριθ. 347/2013
      (2018/C 265/01)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 172,
      Έχοντας υπόψη το παράρτημα III σημείο 2 5) του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις κατευθυντήριες γραμμές για τις διευρωπαϊκές ενεργειακές υποδομές, την κατάργηση της απόφασης αριθ. 1364/2006/ΕΚ και την τροποποίηση των κανονισμών (ΕΚ) αριθ. 713/2009, (ΕΚ) αριθ. 714/2009 και (ΕΚ) αριθ. 715/2009 (1) («κανονισμός ΔΕΔ-Ε»),
      Εκτιμώντας τα ακόλουθα:

                  (1)

                  Το 10 ετές πρόγραμμα ανάπτυξης δικτύων (ΔΠΑΔ) ηλεκτρικής ενέργειας και το ΔΠΑΔ για το αέριο είναι μη δεσμευτικά έγγραφα που εκπονούνται σε επίπεδο Ένωσης και δημοσιεύονται ανά διετία από το ευρωπαϊκό δίκτυο διαχειριστών συστημάτων μεταφοράς ηλεκτρικής ενέργειας («ΕΔΔΣΜ-ηλ») και το ευρωπαϊκό δίκτυο διαχειριστών συστημάτων μεταφοράς αερίου («ΕΔΔΣΜ αερίου»), αντίστοιχα, με σκοπό την αξιολόγηση, σύμφωνα με όλες τις νομικές απαιτήσεις, του τροπου με τον οποίο όλα τα συναφή ευρωπαϊκά έργα συμβάλλουν στη βελτίωση των ευρωπαϊκών συστημάτων ηλεκτρικής ενέργειας και φυσικού αερίου.

                  (2)

                  Σύμφωνα με τον κανονισμό ΔΕΔ-Ε απαιτείται να περιληφθούν τα υποψήφια έργα ηλεκτρικής ενέργειας και αερίου στα αντίστοιχα ΔΠΑΔ ως προϋπόθεση για την υποβολή τους ως υποψήφια για την προσθήκη τους στους ενωσιακούς καταλόγους έργων κοινού ενδιαφέροντος.

                  (3)

                  Σύμφωνα με τον κανονισμό ΔΕΔ-Ε απαιτείται από την Ευρωπαϊκή Επιτροπή να εκδώσει κατευθυντήριες γραμμές σχετικά με τα κριτήρια που πρέπει να εφαρμόζουν το ΕΔΔΣΜ-ηλ και το ΕΔΔΣΜ αερίου κατά την κατάρτιση των αντίστοιχων ΔΠΑΔ, προκειμένου να διασφαλίσει ίση μεταχείριση και τη διαφάνεια της διαδικασίας.

                  (4)

                  Η Επιτροπή εκπόνησε τις παρούσες μη δεσμευτικές κατευθυντήριες γραμμές σχετικά με τις βασικές αρχές που πρέπει να τηρούνται και τις πτυχές που θα πρέπει να συνεκτιμώνται κατά την πρακτική εφαρμογή των εγγράφων που εκδίδονται και χρησιμοποιούνται από το ΕΔΔΣΜ-ηλ και το ΕΔΔΣΜ αερίου κατά την κατάρτιση των αντίστοιχων ΔΠΑΔ,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

                  1.

                  Το ευρωπαϊκό δίκτυο διαχειριστών συστημάτων μεταφοράς ηλεκτρικής ενέργειας (ΕΔΔΣΜ-ηλ) και το ευρωπαϊκό δίκτυο διαχειριστών συστημάτων μεταφοράς αερίου (ΕΔΔΣΜ αερίου) θα πρέπει να ακολουθήσουν τις νομικώς μη δεσμευτικές κατευθυντήριες γραμμές που περιέχει το παράρτημα της παρούσας σύστασης. Οι εν λόγω κατευθυντήριες γραμμές θα πρέπει να εξασφαλίσουν ίση μεταχείριση και τη διαφάνεια της διαδικασίας για την ανάπτυξη των δεκαετών προγραμμάτων ανάπτυξης δικτύων, κατά το παράρτημα III σημείο 2 5) του κανονισμού ΔΕΔ-Ε [κανονισμός (ΕΕ) αριθ. 347/2013].

                  2.

                  Η παρούσα σύσταση δημοσιεύεται στην Επίσημη Εφημερίδα της Ευρωπαϊκής Ένωσης.

         Βρυξέλλες, 24 Ιουλίου 2018.

               Για την Επιτροπή

            Miguel ARIAS CAÑETE

               Μέλος της Επιτροπής

         (1)  ΕΕ L 115 της 25.4.2013, σ. 39.

         ΠΑΡΑΡΤΗΜΑ
         1.   ΕΙΣΑΓΩΓΗ

         1.1.   Αντικείμενο των οδηγιών

         Η σύσταση της Επιτροπής, με τίτλο «Κατευθυντήριες γραμμές σχετικά με τα κριτήρια ίσης μεταχείρισης και διαφάνειας που πρέπει να εφαρμόζουν το ευρωπαϊκό δίκτυο διαχειριστών συστημάτων μεταφοράς ηλεκτρικής ενέργειας (ΕΔΔΣΜ-ηλ) και το ευρωπαϊκό δίκτυο διαχειριστών συστημάτων μεταφοράς αερίου (ΕΔΔΣΜ αερίου) κατά την κατάρτιση των δεκαετών προγραμμάτων ανάπτυξης δικτύων (ΔΠΑΔ) (εφεξής «κατευθυντήριες γραμμές»), ανταποκρίνεται στις διατάξεις του κανονισμού (ΕΕ) αριθ. 347/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις κατευθυντήριες γραμμές για τις διευρωπαϊκές ενεργειακές υποδομές, την κατάργηση της απόφασης αριθ. 1364/2006/ΕΚ και την τροποποίηση των κανονισμών (ΕΚ) αριθ. 713/2009, (ΕΚ) αριθ. 714/2009 και (ΕΚ) αριθ. 715/2009 («κανονισμός ΔΕΔ-Ε») (1).
         Τα ΔΠΑΔ ηλεκτρικής ενέργειας και φυσικού αερίου είναι αναλυτικά και επικαιροποιημένα ευρωπαϊκά έγγραφα αναφοράς για τα δίκτυα μεταφοράς ηλεκτρικής ενέργειας και φυσικού αερίου. Τα ΔΠΑΔ είναι διετή έγγραφα τα οποία περιέχουν επισκόπηση των σχεδίων επέκτασης της μεταφοράς που έχουν χαρακτηρισθεί αναγκαία για να εξασφαλισθεί ότι το δίκτυο μεταφοράς διευκολύνει τους σκοπούς της ενεργειακής πολιτικής της ΕΕ. Τα ΔΠΑΔ χρησιμεύουν ως βάση για την κατάρτιση του καταλόγου έργων κοινού ενδιαφέροντος (ΕΚΕ) στους τομείς της ηλεκτρικής ενέργειας και του φυσικού αερίου. Μόνον έργα φυσικού αερίου και ηλεκτρικής ενέργειας που έχουν περιληφθεί στα ΔΠΑΔ μπορούν να είναι υποψήφια ΕΚΕ, η δε αξιολόγησή τους βασίζεται σε σημαντικό βαθμό στις αναλύσεις κόστους/οφέλους κάθε έργου που προβλέπονται στα ΔΠΑΔ.
         Στις κατευθυντήριες γραμμές εξηγείται το νομικό πλαίσιο που εφαρμόζεται για τη διαδικασία εκπόνησης και έγκρισης των ΔΠΑΔ. Σκοπός είναι να διασφαλισθεί δίκαιη, ισότιμη και διαφανής διαδικασία ένταξης έργων στα ΔΠΑΔ με τον καθορισμό της δομής, του περιεχομένου και των αρχών που θα διασφαλίζουν τη συνοχή μεταξύ των δύο διαδικασιών ΔΠΑΔ και ομοιόμορφη ερμηνεία των εφαρμοστέων αρχών και κανόνων από τα δύο ΕΔΔΣΜ. Παρέχουν ένα γενικό πλαίσιο για την έγκριση, την αναθεώρηση και την εφαρμογή των εγγράφων πρακτικής εφαρμογής που πρέπει να εγκρίνουν και να χρησιμοποιούν το ΕΔΔΣΜ-ηλ και το ΕΔΔΣΜ αερίου, αντίστοιχα, ώστε να εξασφαλισθεί ίση μεταχείριση και διαφάνεια στις εν λόγω διαδικασίες.
         Η εκπόνηση των κατευθυντήριων γραμμών απαιτείται βάσει του παραρτήματος III σημείο 2 5) του κανονισμού ΔΕΔ-Ε σχετικά με τη διαδικασία για την κατάρτιση περιφερειακών καταλόγων στη διαδικασία προσδιορισμού των έργων κοινού ενδιαφέροντος («ΕΚΕ»): «… η Επιτροπή εκδίδει κατευθυντήριες γραμμές για τα κριτήρια που εφαρμόζουν το ΕΔΔΣΜ ηλεκτρικής ενέργειας και το ΕΔΔΣΜ αερίου κατά την κατάρτιση των αντίστοιχων δεκαετών σχεδίων ανάπτυξης δικτύων τους που αναφέρονται στα σημεία 3 και 4, προκειμένου να διασφαλίσουν ίση μεταχείριση και διαφάνεια στη διαδικασία.» Οι διατάξεις σχετικά με τις διαδικασίες του ΔΠΑΔ που καθορίζονται με βάση τις κατευθυντήριες γραμμές θα εφαρμόζονται σε κάθε έργο που εξετάζεται για να περιληφθεί στο αντίστοιχο ΔΠΑΔ, ανεξάρτητα από το εάν ο φορέας υλοποίησης προγραμματίζει να το υποβάλει ως υποψήφιο στη διαδικασία επιλογής των ΕΚΕ.
         Οι παρούσες οδηγίες δεν είναι νομικά δεσμευτικές. Όλες οι μελλοντικές μέθοδοι, εργαλεία και χρονοδιαγράμματα που πρόκειται να χρησιμοποιούνται από το ΕΔΔΣΜ-ηλ και το ΕΔΔΣΜ αερίου στις διαδικασίες κατάρτισης των οικείων ΔΠΑΔ θα πρέπει να πληρούν απόλυτα τις απαιτήσεις των κανονισμών (ΕΚ) αριθ. 714/2009 (2) και (ΕΚ) αριθ. 715/2009 (3) του Ευρωπαϊκού Κοινοβουλίου και του Συμβουλίου, τον κανονισμό ΔΕΔ-Ε και τις κατευθυντήριες γραμμές.
         1.2.   Αποδέκτες

         Οι κατευθυντήριες γραμμές απευθύνονται στο ΕΔΔΣΜ-ηλ και στο ΕΔΔΣΜ αερίου. Τα κριτήρια που εφαρμόζουν τα ΕΔΔΣΜ σύμφωνα με το παρόν έγγραφο θα επηρεάσουν:

                     —

                     όλους τους φορείς υλοποίησης έργων που προγραμματίζουν να κατασκευάσουν ένα έργο υποδομής μεταφοράς ηλεκτρικής ενέργειας, το οποίο βρίσκεται εξολοκλήρου ή εν μέρει σε μία τουλάχιστον χώρα εκπροσωπούμενη στο ΕΔΔΣΜ-ηλ και κρίνεται ως ευρωπαϊκού ενδιαφέροντος (4), και στους φορείς αποθήκευσης που προγραμματίζουν να κατασκευάσουν έργα αποθήκευσης ηλεκτρικής ενέργειας εντός της Ευρωπαϊκής Ένωσης και τηρούν τους τεχνικούς περιορισμούς του παραρτήματος II του κανονισμού ΔΕΔ-Ε, ή οποιοδήποτε εξοπλισμό ή εγκατάσταση ουσιώδη για την ορθή, ασφαλή και αποδοτική λειτουργία του συστήματος,

                     —

                     όλους τους φορείς υλοποίησης έργων που προγραμματίζουν να κατασκευάσουν έργο υποδομής αερίου ευρωπαϊκού ενδιαφέροντος: αγωγό μεταφοράς, υπόγειες εγκαταστάσεις αποθήκευσης φυσικού αερίου, εγκαταστάσεις παραλαβής και αποθήκευσης και επαναεριοποίησης ή αποσυμπίεσης υγροποιημένου φυσικού αερίου (ΥΦΑ) ή συμπιεσμένου φυσικού αερίου (ΣΦΑ) ή κάθε εξοπλισμό ή εγκατάσταση που είναι ουσιώδης για την ορθή, ασφαλή και αποδοτική λειτουργία του συστήματος ή καθιστά δυνατή την αμφίδρομη ροή.

               2.   ΤΑ ΔΕΚΑΕΤΗ ΠΡΟΓΡΑΜΜΑΤΑ ΑΝΑΠΤΥΞΗΣ ΔΙΚΤΥΩΝ (ΔΠΑΔ)

         2.1.   Νομικές απαιτήσεις

         Το ΔΠΑΔ για την ηλεκτρική ενέργεια και το ΔΠΑΔ για το φυσικό αέριο καταρτίζονται από το ΕΔΔΣΜ-ηλ και το ΕΔΔΣΜ αερίου, αντίστοιχα, σύμφωνα με τα σχετικά άρθρα 8 των κανονισμών (ΕΚ) αριθ. 714/2009 και (ΕΚ) αριθ. 715/2009. Τα μη δεσμευτικά ΔΠΑΔ σε επίπεδο Ένωσης εγκρίνονται και δημοσιεύονται ανά διετία και περιλαμβάνουν τη μοντελοποίηση του ολοκληρωμένου δικτύου, εκπόνηση υποθέσεων εργασίας, πρόβλεψη της ευρωπαϊκής επάρκειας παραγωγής ή πρόβλεψη της ευρωπαϊκής επάρκειας εφοδιασμού, ανάλογα με την περίπτωση, καθώς και αξιολόγηση της ανθεκτικότητας του συστήματος.
         Τα ΔΠΑΔ βασίζονται σε εθνικά επενδυτικά σχέδια, με βάση τα περιφερειακά επενδυτικά σχέδια και, ενδεχομένως, σε ενωσιακές πτυχές προγραμματισμού των δικτύων, και υπόκεινται σε ανάλυση κόστους/οφέλους στην οποία χρησιμοποιείται καθορισμένη μεθοδολογία, σύμφωνα με τον κανονισμό ΔΕΔ-Ε. Όσον αφορά τις διασυνοριακές διασυνδέσεις, τα ΔΠΑΔ βασίζονται επίσης στις εύλογες ανάγκες των διαφορετικών χρηστών του συστήματος, περιλαμβάνουν μακροπρόθεσμες δεσμεύσεις των επενδυτών και εντοπίζουν επενδυτικές ελλείψεις, ιδίως όσον αφορά τις διασυνοριακές δυναμικότητες.
         Σύμφωνα με το άρθρο 9 παράγραφος 2 των κανονισμών (ΕΚ) αριθ. 714/2009 και (ΕΚ) αριθ. 715/2009 και με το άρθρο 6 παράγραφος 3 στοιχείο β) του κανονισμού (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου (5), ο Οργανισμός Συνεργασίας των Ρυθμιστικών Αρχών Ενέργειας (ο «Οργανισμός») παρέχει δεόντως αιτιολογημένες γνώμες για τα σχέδια των ΔΠΑΔ, καθώς και συστάσεις προς τα ΕΔΔΣΜ, εφόσον κρίνει ότι το αντίστοιχο σχέδιο ΔΠΑΔ δεν συμβάλλει στην αποφυγή διακρίσεων, τον ουσιαστικό ανταγωνισμό, την αποτελεσματική και ασφαλή λειτουργία των εσωτερικών αγορών ή σε επαρκές επίπεδο διασυνοριακής διασύνδεσης ανοικτής στην πρόσβαση τρίτων μερών.
         Τα ΕΔΔΣΜ είναι νομικώς υποχρεωμένα (6) να διενεργούν διαδικασία εκτενούς διαβούλευσης κατά την κατάρτιση των ΔΠΑΔ. Οφείλουν να τη διενεργούν σε πρώιμο στάδιο και με ανοικτό και διαφανή τρόπο με όλους τους σχετικούς συμμετέχοντες στην αγορά, τις εθνικές ρυθμιστικές αρχές και άλλες εθνικές αρχές, επιχειρήσεις προμήθειας ή παραγωγής. Οφείλουν να καταγράφουν τις απόψεις και τις προτάσεις όλων των σχετικών ενδιαφερομένων κατά τη διάρκεια της διαδικασίας λήψης αποφάσεων. Όλα τα έγγραφα και τα πρακτικά των συναντήσεων που σχετίζονται με τις διαβουλεύσεις πρέπει να δημοσιοποιούνται.
         Σύμφωνα με τον κανονισμό ΔΕΔ-Ε, βάσει του οποίου καθιερώνεται η διαδικασία προσδιορισμού των ΕΚΕ, απαιτείται ως προϋπόθεση τα υποψήφια έργα ηλεκτρικής ενέργειας και φυσικού αερίου να έχουν ενταχθεί στα ΔΠΑΔ για να περιληφθούν στους ενωσιακούς καταλόγους ΕΚΕ (7).
         Τέλος, το ΕΔΔΣΜ αερίου έχει τη νομική υποχρέωση να διασφαλίζει ότι θα υπάρχει συνοχή και ευθυγράμμιση μεταξύ των μακροπρόθεσμων προοπτικών παρακολούθησης της ποιότητας του αερίου που δημοσιεύονται ανά διετία και του ταυτόχρονα υπό κατάρτιση ΔΠΑΔ για το φυσικό αέριο. Η διαδικασία διαβούλευσης με τους ενδιαφερόμενους παράγοντες που χρησιμοποιείται για το ΔΠΑΔ πρέπει να επεκταθεί για να περιληφθεί ως στοιχείο η ποιότητα του φυσικού αερίου.
         2.2.   Αρχές που πρέπει να τηρούνται από τα ΕΔΔΣΜ στη διαδικασία ΔΠΑΔ

         Για να διασφαλισθεί ίση μεταχείριση και διαφάνεια στις διαδικασίες των ΔΠΑΔ και υπό την παρακολούθηση του Οργανισμού κατά το άρθρο 9 των κανονισμών (ΕΚ) αριθ. 714/2009 και (ΕΚ) αριθ. 715/2009, το ΕΔΔΣΜ-ηλ και το ΕΔΔΣΜ αερίου θα πρέπει:

                     —

                     να διοργανώνουν διαφανείς και χωρίς διακρίσεις διαδικασίες για τον προσδιορισμό και την ένταξη όλων των σχετικών ευρωπαϊκών έργων υποδομής στον τομέα της ηλεκτρικής ενέργειας και του φυσικού αερίου στο οικείο ΔΠΑΔ ηλεκτρικής ενέργειας και φυσικού αερίου, αντίστοιχα, ανεξάρτητα από την ιδιότητα του φορέα υλοποίησης (μέλος ή όχι του ΕΔΔΣΜ),

                     —

                     να διαφημίζουν τις διαδικασίες ΔΠΑΔ, να συμβουλεύονται τα ενδιαφερόμενα μέρη σε κρίσιμα στάδια λήψης αποφάσεων για τα ορόσημα και τα σχέδια των ΔΠΑΔ και να καθιστούν δυνατή τη συμμετοχή τους στη διαδικασία. Εάν προκύψει ανάγκη και εφόσον το ζητήσουν τα ΕΔΔΣΜ, επιτρέπεται η συμμετοχή στις διαδικασίες των σχετικών ενώσεων ενδιαφερόμενων μερών με συμβουλευτικό ρόλο σε βάση ad-hoc. Οι σχετικές ενώσεις ενδιαφερόμενων μερών μπορούν επίσης να ενημερώνονται σε τακτική βάση σχετικά με την εξέλιξη των εκτελούμενων διαδικασιών ΔΠΑΔ,

                     —

                     να διασφαλίζουν διαφάνεια στα δεδομένα εισόδου και εξόδου των διαδικασιών ΔΠΑΔ σύμφωνα με τη μεθοδολογία της ανάλυσης κόστους/οφέλους, επιτρέποντας, παραδείγματος χάρη, σε κάθε ενδιαφερόμενο να κατανοήσει την αξιολόγηση που διενεργούν τα ΕΔΔΣΜ,

                     —

                     να διασφαλίζουν, από την υποβολή αίτησης για ένα έργο μέχρι την οριστικοποίηση του ΔΠΑΔ, δίκαιη και χωρίς διακρίσεις πρόσβαση των φορέων υλοποίησης στην ενημέρωση σχετικά με την αξιολόγηση του έργου τους, η οποία διεξάγεται σύμφωνα με τη μεθοδολογία της ανάλυσης κόστους/οφέλους.

               Προκειμένου να εξασφαλιστεί συνοχή μεταξύ των ΔΠΑΔ και της διαδικασίας επιλογής των ΕΚΕ, τα ΕΔΔΣΜ θα πρέπει να συμβουλεύονται και να ενημερώνουν τακτικά την Επιτροπή και τον Οργανισμό σχετικά με τις διαδικασίες ΔΠΑΔ, ιδίως όσον αφορά την ένταξη και την αξιολόγηση έργων. Αυτό θα επιτρέψει στα ΕΔΔΣΜ να διεκπεραιώνουν τις συστάσεις της Επιτροπής και του Οργανισμού σε εύθετο χρόνο για τα αντίστοιχα τελικά ΔΠΑΔ.
         3.   ΥΠΟΒΟΛΗ ΕΡΓΩΝ ΓΙΑ ΤΗΝ ΕΝΤΑΞΗ ΤΟΥΣ ΣΤΟ ΔΠΑΔ

         Τα ΔΠΑΔ ηλεκτρικής ενέργειας και φυσικού αερίου περιλαμβάνουν όλα τα σχετικά ευρωπαϊκά έργα υποδομών ηλεκτρικής ενέργειας και αερίου, όπως προβλέπεται στον κανονισμό (ΕΕ) αριθ. 347/2013.
         Για να διασφαλισθεί 1) δίκαιη και χωρίς διακρίσεις διαδικασία ένταξης έργων στα ΔΠΑΔ, 2) διαφάνεια της διαδικασίας και 3) συνολική συνοχή των προσεγγίσεων, το ΕΔΔΣΜ-ηλ και το ΕΔΔΣΜ αερίου θα πρέπει να συλλέγουν και να επικυρώνουν όλες τις αιτήσεις έργων σε εύθετο χρόνο, καθώς και:

                     —

                     μια περίοδο υποβολής αιτήσεων επαρκούς χρονικού διαστήματος ώστε να μπορούν οι φορείς υλοποίησης να υποβάλουν τα έργα και τις απαιτούμενες πληροφορίες που καλύπτουν επίσης όλες τις σχετικές πρακτικές λεπτομέρειες για την ένταξή τους στο ΔΠΑΔ· η ημερομηνία έναρξης και λήξης της περιόδου υποβολής αιτήσεων θα δημοσιεύεται στις ιστοσελίδες των ΕΔΔΣΜ· θα πρέπει να εφαρμόζονται οι ίδιες προθεσμίες για όλους τους φορείς υλοποίησης καθ’ όλη τη διάρκεια της διαδικασίας. Όλοι οι φορείς υλοποίησης θα πρέπει να έχουν πρόσβαση στις ίδιες πληροφορίες καθ’ όλη τη διάρκεια της διαδικασίας και, εάν κάποιος φορέας υλοποίησης ζητήσει διευκρινίσεις ή συμπληρωματικές πληροφορίες σχετικά με την όλη διαδικασία, τα ΕΔΔΣΜ θα πρέπει επίσης να τις γνωστοποιούν σε όλους τους άλλους φορείς υλοποίησης έργων που ενδεχομένως τους ενδιαφέρουν,

                     —

                     προθεσμία επαλήθευσης η οποία θα πρέπει να παρέχει επαρκές χρονικό διάστημα για να διασφαλιστεί ότι όλες οι αιτήσεις περιέχουν αξιόπιστα δεδομένα όταν πρόκειται για συγκρίσιμα έργα υποδομών (π.χ. στάδιο κατασκευής και ημερομηνία θέσης σε λειτουργία) και ότι υπάρχει αμοιβαία κατανόηση των δεδομένων του έργου μεταξύ του ΕΔΔΣΜ-ηλ ή του ΕΔΔΣΜ αερίου και κάθε φορέα υλοποίησης του έργου,

                     —

                     η δημοσίευση του καταλόγου έργων που εξετάσθηκαν προς ένταξη στο ΔΠΑΔ στην ιστοσελίδα του αντίστοιχου ΕΔΔΣΜ θα πρέπει να πραγματοποιείται εντός ευλόγου χρονικού διαστήματος ώστε να διασφαλίζεται η διαφάνεια και η έγκαιρη διαθεσιμότητα των βασικών πληροφοριών για τον προσδιορισμό των έργων,

                     —

                     δημόσια διαβούλευση επαρκούς χρονικού διαστήματος που επιτρέπει σε κάθε ενδιαφερόμενο να υποβάλει τις παρατηρήσεις για κάθε σχέδιο ΔΠΑΔ.

               4.   ΕΓΓΡΑΦΑ ΠΡΑΚΤΙΚΗΣ ΕΦΑΡΜΟΓΗΣ ΤΩΝ ΕΔΔΣΜ

         Προκειμένου να διασφαλιστεί η εφαρμογή των κατευθυντηρίων γραμμών και η συμμόρφωση προς τις προαναφερόμενες αρχές, το ΕΔΔΣΜ-ηλ και το ΕΔΔΣΜ αερίου πρέπει να συντάσσουν ειδικά έγγραφα πρακτικής εφαρμογής, με σκοπό την παροχή οδηγιών στους φορείς υλοποίησης για τις διαδικαστικές ενέργειες και τις αναγκαίες πληροφορίες που πρέπει να υποβάλουν για να ενταχθεί το έργο τους στο αντίστοιχο ΔΠΑΔ.
         Τα έγγραφα αυτά πρέπει να συντάσσονται και να εγκρίνονται από τα αντίστοιχα ΕΔΔΣΜ μετά από διαβούλευση με τους σχετικούς ενδιαφερόμενους και αφού ληφθούν δεόντως υπόψη οι συστάσεις της Επιτροπής και του Οργανισμού.
         Στις επόμενες διαδικασίες ΔΠΑΔ, ο αντίστοιχος ΕΔΔΣΜ μπορεί να αρχίσει την αναθεώρηση και την επικαιροποίηση των εγγράφων πρακτικής εφαρμογής, αφού συμβουλευθεί την Επιτροπή και τον Οργανισμό ή εφόσον το ζητήσει η Επιτροπή.
         Επειδή η ένταξη ακατάλληλων υποψήφιων έργων θα επηρέαζε τη μοντελοποίηση των δικτύων ηλεκτρικής ενέργειας και φυσικού αερίου, με ενδεχόμενο αποτέλεσμα να τεθεί σε κίνδυνο η έγκαιρη έγκριση του ΔΠΑΔ και ο στόχος της διαφάνειας όσον αφορά την ανάπτυξη δικτύων ηλεκτρικής ενέργειας και φυσικού αερίου στην Ένωση, η οποία προβλέπεται στην αιτιολογική σκέψη 9 του κανονισμού (ΕΚ) αριθ. 714/2009 και στην αιτιολογική σκέψη 18 του κανονισμού (ΕΚ) αριθ. 715/2009, το ΕΔΔΣΜ-ηλ και το ΕΔΔΣΜ αερίου θα πρέπει να καθορίζουν στα οικεία έγγραφα πρακτικής εφαρμογής τα κριτήρια ένταξης ή αποκλεισμού των υποβαλλόμενων έργων. Για να γίνουν τα έργα δεκτά προς ένταξη στο ΔΠΑΔ, θα πρέπει όλα να πληρούν αυτές τις διοικητικές και τεχνικές απαιτήσεις που περιγράφονται στα έγγραφα πρακτικής εφαρμογής του αντίστοιχου ΕΔΔΣΜ.
         Στα έγγραφα πρακτικής εφαρμογής πρέπει να εξηγούνται εν συντομία οι διαδικασίες του ΔΠΑΔ, καθώς και οι προθεσμίες που ισχύουν για καθένα από τα στάδια του ΔΠΑΔ, η σύνδεσή τους με τη διαδικασία επιλογής των ΕΚΕ και ο κατάλογος των διοικητικών και τεχνικών κριτηρίων που πρέπει να πληρούνται προκειμένου ένα έργο να ενταχθεί στο αντίστοιχο ΔΠΑΔ. Τα κριτήρια αυτά μπορούν να ομαδοποιούνται σε διάφορες κατηγορίες και να εφαρμόζονται αναλόγως, συναρτήσει του είδους του φορέα υλοποίησης, του τύπου υποδομής που θα υλοποιηθεί με το αντίστοιχο έργο, καθώς και της κατάστασης προόδου του έργου, και παράλληλα να εξασφαλίζουν διαφάνεια της διαδικασίας και ίση μεταχείριση όλων των φορέων υλοποίησης. Οι φορείς υλοποίησης που έχουν ήδη περιληφθεί στο προηγούμενο ΔΠΑΔ οφείλουν να υποβάλουν επίσημα νέα αίτηση ένταξης του έργου τους στο υπό κατάρτιση ΔΠΑΔ. Ωστόσο, η ένταξη ενός συγκεκριμένου έργου στα προηγούμενα ΔΠΑΔ ενδέχεται να επιτρέπει απλουστευμένη διαδικασία υποβολής αιτήσεων για τα τρέχοντα ΔΠΑΔ, η οποία πρέπει να περιγράφεται στα έγγραφα πρακτικής εφαρμογής των ΕΔΔΣΜ.
         Η τελική απόφαση για την ένταξη ενός έργου στον κατάλογο έργων του ΔΠΑΔ εναπόκειται στο αρμόδιο ΕΔΔΣΜ και κάθε απόφαση σχετική με την απόρριψη ένταξης ενός έργου στο ΔΠΑΔ θα πρέπει να είναι δεόντως αιτιολογημένη.
         4.1.   Διοικητικά και τεχνικά κριτήρια για τους φορείς υλοποίησης και έργα προς εξέταση για την ένταξή τους στο ΔΠΑΔ

         Τα διοικητικά και τεχνικά κριτήρια θα πρέπει να αναπτυχθούν αφού ληφθούν υπόψη οι ακόλουθες πτυχές:

                     —

                     Οι φορείς υλοποίησης που προγραμματίζουν να κατασκευάσουν ένα έργο υποδομής και να το εντάξουν στο αντίστοιχο ΔΠΑΔ θα πρέπει να αποδείξουν ότι είναι αξιόπιστοι από άποψη οικονομικής επιφάνειας και τεχνικής εμπειρογνωσίας για να υλοποιήσουν το έργο οι ίδιοι ή μέσω υπεργολάβων. Ανεξάρτητα από τις διάφορες κατηγορίες στις οποίες ανήκουν οι φορείς υλοποίησης έργων ενεργειακών υποδομών, οι διαδικασίες ένταξης στο ΔΠΑΔ θα πρέπει να βασίζονται σε διοικητικά κριτήρια που θα διασφαλίζουν δίκαιη και χωρίς διακρίσεις μεταχείριση κάθε φορέα υλοποίησης και, ταυτόχρονα, θα διασφαλίζουν την απόδειξη της πληρότητας των εξεταζόμενων έργων.

                     —

                     Ανάλογα με την κατάσταση προόδου του έργου, οι φορείς υλοποίησης θα πρέπει να αποδεικνύουν την πληρότητα του εξεταζόμενου έργου προς ένταξή του στο αντίστοιχο ΔΠΑΔ και να προσκομίζουν αποδεικτικά στοιχεία που επιτρέπουν την αξιολόγηση της ευρωπαϊκής σημασίας του από τα ΕΔΔΣΜ. Ανεξάρτητα από τις διάφορες κατηγορίες στις οποίες ανήκουν οι φορείς υλοποίησης ενεργειακών υποδομών, τα προς ένταξή τους στα ΔΠΑΔ έργα πρέπει να πληρούν ορισμένα ελάχιστα τεχνικά κριτήρια τα οποία πρέπει να αναλύονται στα αντίστοιχα έγγραφα πρακτικής εφαρμογής των ΕΔΔΣΜ. Σκοπός των εν λόγω τεχνικών απαιτήσεων και των αντίστοιχων κατώτατων ορίων, αν υπάρχουν, θα πρέπει να είναι η ευρωπαϊκή σημασία των έργων από άποψη εμπορική και ασφάλειας εφοδιασμού.

                     —

                     Όσον αφορά την απόδειξη της πληρότητας των έργων που εξετάζονται για να περιληφθούν στο ΔΠΑΔ, οι φορείς υλοποίησης θα πρέπει να προσκομίζουν αποδεικτικά στοιχεία όσον αφορά τα μέτρα που έχουν ήδη λάβει για να κινήσουν τη διαδικασία και/ή να αρχίσουν την υλοποίηση του αντίστοιχου έργου (π.χ.: καθεστώς ΕΚΕ ή ένταξη στο τελευταίο διαθέσιμο εθνικό αναπτυξιακό σχέδιο ή υπογραφείσες συμφωνίες μεταξύ των υπουργείων ή των ρυθμιστικών αρχών των ενδιαφερόμενων χωρών ή εκτέλεση προμελετών/μελετών σκοπιμότητας κ.λπ.). Τα ΕΔΔΣΜ θα πρέπει να εξασφαλίζουν ότι, όταν απαιτούν από τους φορείς υλοποίησης να αποδείξουν την οικονομική τους επιφάνεια και την τεχνική εμπειρογνωσία τους για την υλοποίηση έργου ή να αποδείξουν την πληρότητα του αντίστοιχου έργου, οι απαιτήσεις δεν θα είναι δυσανάλογες για τις διάφορες κατηγορίες φορέων υλοποίησης. Εάν δικαιολογείται η εφαρμογή διαφορετικών απαιτήσεων, τα ΕΔΔΣΜ θα πρέπει να εξασφαλίζουν ότι απαιτείται παρεμφερές ή αντίστοιχο επίπεδο λεπτομερειών και αποδείξεων για όλους τους φορείς υλοποίησης.

               4.2.   Διαχείριση δεδομένων

         4.2.1.   Χρήση δεδομένων και πρόσβαση του κοινού στα δεδομένα

         Τα διοικητικά έγγραφα που προσκομίζουν οι φορείς υλοποίησης κατά την υποβολή των αιτήσεων και αφορούν το νομικό καθεστώς τους, την οικονομική τους επιφάνεια και την τεχνική εμπειρογνωσία τους κατά το τμήμα 4.1 θα πρέπει να χρησιμοποιούνται μόνον από τα ΕΔΔΣΜ για να εξασφαλίζεται συμμόρφωση με τα διοικητικά κριτήρια που καθορίζονται στα οικεία έγγραφα πρακτικής εφαρμογής και τα ΕΔΔΣΜ θα πρέπει να τα χειρίζονται ως εμπιστευτικά, σύμφωνα με τον εσωτερικό τους κανονισμό, εκτός εάν έχουν ήδη δημοσιοποιηθεί.
         Οι τεχνικές πληροφορίες που παρέχουν οι φορείς υλοποίησης και τα εκτιμώμενα οφέλη των έργων που αξιολογήθηκαν σύμφωνα με τη μεθοδολογία της ανάλυσης κόστους/οφέλους θα πρέπει να δημοσιοποιούνται από τα ΕΔΔΣΜ κατά τη διαδικασία του ΔΠΑΔ.
         Τα στοιχεία κόστους που υποβάλλουν οι φορείς υλοποίησης για τα έργα προς ένταξη στα ΔΠΑΔ θα δημοσιοποιούνται από τα ΕΔΔΣΜ. Παρεκκλίσεις επιτρέπεται να εφαρμόζονται εάν τα δεδομένα δηλωθούν εμπιστευτικά από τους αντίστοιχους φορείς υλοποίησης. Κατά περίπτωση, τα εν λόγω δεδομένα επισημαίνονται στα έγγραφα πρακτικής εφαρμογής των ΕΔΔΣΜ.
         Ωστόσο, κατά την επιλογή των ΕΚΕ, οι περιφερειακές ομάδες που έχουν συσταθεί δυνάμει του κανονισμού ΔΕΔ-Ε θα πρέπει να έχουν πρόσβαση σε όλα τα στοιχεία κόστους που υπέβαλαν οι φορείς υλοποίησης κατά τη διαδικασία του ΔΠΑΔ.
         Συγκεντρωτικά ή γενικά αποτελέσματα της αξιολόγησης επιτρέπεται να δημοσιεύονται από το ΕΔΔΣΜ-ηλ και το ΕΔΔΣΜ αερίου ή να χρησιμοποιούνται σε δημόσιες εκδηλώσεις, σύμφωνα με τα έγγραφα πρακτικής εφαρμογής και τους οικείους εσωτερικούς κανονισμούς.
         4.2.2.   Διόρθωση εισαγόμενων δεδομένων

         Σε περίπτωση πληροφοριών και τεχνικών δεδομένων που υποβλήθηκαν για ένα έργο εσφαλμένων ως προς τις κατευθυντήριες γραμμές και τα έγγραφα πρακτικής εφαρμογής των ΕΔΔΣΜ, ο φορέας υλοποίησης πρέπει να έχει τη δυνατότητα να αναφέρει τις διορθωμένες πληροφορίες στον αντίστοιχο ΕΔΔΣΜ εντός της περιόδου του ελέγχου συμβατότητας έως την προθεσμία που έχει ορίσει ο εκάστοτε ΕΔΔΣΜ στα έγγραφα πρακτικής εφαρμογής και, το αργότερο, στο τέλος της δημόσιας διαβούλευσης για το ΔΠΑΔ.
         Αυτή η δυνατότητα θα πρέπει να συμπεριλαμβάνει σαφώς προκαθορισμένο χρονοδιάγραμμα που θα εξασφαλίζει επαρκή χρόνο για την ορθή υποβολή των διορθωμένων πληροφοριών, καθώς και για κάθε απαραίτητη ανταλλαγή πληροφοριών ή διευκρίνιση μεταξύ του αρμόδιου ΕΔΔΣΜ και του αντίστοιχου φορέα υλοποίησης.
         Εάν υπάρχουν ανακολουθίες στις διορθώσεις των πληροφοριών, το ΕΔΔΣΜ-ηλ και το ΕΔΔΣΜ αερίου, αντίστοιχα, θα πρέπει, ανάλογα με την περίπτωση, να συζητούν και να καταλήγουν με τους φορείς υλοποίησης σχετικά με την ένταξη του αντίστοιχου έργου στον κατάλογο έργων του ΔΠΑΔ. Όλες οι αποφάσεις του ΕΔΔΣΜ-ηλ και του ΕΔΔΣΜ αερίου για τις διορθώσεις πληροφοριών έργων πρέπει να αιτιολογούνται, τουλάχιστον με τον λόγο αποδοχής ή μη των ζητούμενων αλλαγών, και να γνωστοποιούνται στους ενδιαφερόμενους φορείς υλοποίησης, την Επιτροπή και τον Οργανισμό. Εάν οι ανακολουθίες μπορούν να επηρεάσουν την ενδεχόμενη ένταξη του έργου στο ΔΠΑΔ, τα ΕΔΔΣΜ μπορούν να συμβουλευθούν εν προκειμένω την Επιτροπή και τον Οργανισμό πριν αποφασίσουν.
         Επειδή τα έργα εξελίσσονται συνεχώς από την υποβολή αίτησης για την ένταξή τους στο ΔΠΑΔ έως τη δημοσίευση του ΔΠΑΔ, για λόγους σαφήνειας, τα ΔΠΑΔ πρέπει να ορίζουν με σαφήνεια την ημερομηνία ισχύος των δεδομένων των έργων του ΔΠΑΔ.
         Η διαχείριση των προθεσμιών που καθορίζονται για τη διόρθωση των εισαγόμενων δεδομένων δεν πρέπει να διακυβεύουν το χρονοδιάγραμμα της συνολικής διαδικασίας του ΔΠΑΔ και πρέπει να καθορίζονται με σαφήνεια στα έγγραφα πρακτικής εφαρμογής των ΕΔΔΣΜ.
         4.2.3.   Πρόσβαση των φορέων υλοποίησης στα αποτελέσματα αξιολόγησης και στα δεδομένα του ΔΠΑΔ

         Ανάλογα με την περίπτωση και σύμφωνα με τη μεθοδολογία της ανάλυσης κόστους/οφέλους, τα ΕΔΔΣΜ πρέπει να παρέχουν στους φορείς υλοποίησης εγκαίρως πριν από τις διαβουλεύσεις του σχεδίου ΔΠΑΔ τα αποτελέσματα της αξιολόγησης των έργων τους. Εφόσον ζητηθεί, οι φορείς υλοποίησης θα πρέπει να έχουν τη δυνατότητα να συμμετέχουν σε διμερή συνάντηση με εκπροσώπους του αντίστοιχου ΕΔΔΣΜ, ώστε ο φορέας υλοποίησης να κατανοήσει καλύτερα τα αποτελέσματα της αξιολόγησης του έργου του.
         Εκτός από τα αποτελέσματα που δημοσιεύονται στην έκθεση για το ΔΠΑΔ, κάθε φορέας υλοποίησης δικαιούται την πρόσβαση σε πιο λεπτομερείς πληροφορίες σχετικά με το έργο του, εφόσον είναι διαθέσιμες στο ΕΔΔΣΜ-ηλ και στο ΕΔΔΣΜ αερίου στο πλαίσιο της διαδικασίας αξιολόγησης.
         Επιπλέον, για λόγους ίσης μεταχείρισης, εφόσον ζητηθεί, το αρμόδιο ΕΔΔΣΜ πρέπει να καθιστά διαθέσιμα, μόλις είναι τεχνικά εφικτό και πριν την έγκριση του ΔΠΑΔ, τα δεδομένα εισόδου και εξόδου, εάν τα ζητήσει ο φορέας υλοποίησης, με σκοπό τη λεπτομερή εξήγηση της αξιολόγησης (καθώς και των παραδοχών της αγοράς και της μοντελοποίησης των δικτύων).
         4.2.4.   Δικαίωμα των φορέων υλοποίησης να ζητήσουν επανεξέταση της αξιολόγησης του έργου

         Σε περίπτωση διαφωνίας με το αρμόδιο ΕΔΔΣΜ σχετικά με την αξιολόγηση που διενεργήθηκε με τη μεθοδολογία της ανάλυσης κόστους/οφέλους, ο φορέας υλοποίησης θα πρέπει να έχει το δικαίωμα να ζητήσει επανεξέταση της αξιολόγησης του έργου του. Το αίτημα αυτό θα πρέπει να αιτιολογείται και να τεκμηριώνεται δεόντως από τον φορέα υλοποίησης.
         Κατά την εν λόγω επανεξέταση, τα ΕΔΔΣΜ θα πρέπει να συμβουλεύονται την Επιτροπή και τον Οργανισμό και, εφόσον κριθεί αναγκαίο, μπορούν επίσης να συμβουλεύονται σε βάση ad hoc τους σχετικούς ενδιαφερόμενους όταν εξετάζουν τις αιτιολογήσεις των φορέων υλοποίησης. Κατά τη λήψη τελικής απόφασης, το αρμόδιο ΕΔΔΣΜ πρέπει να λάβει δεόντως υπόψη τις απόψεις που διατυπώθηκαν.
         Τα ακόλουθα στοιχεία, τα οποία θεωρήθηκε ότι εξετάσθηκαν ήδη με τα ενδιαφερόμενα μέρη ενωρίτερα κατά τη διαδικασία, συμφωνήθηκαν και οριστικοποιήθηκαν, δεν τίθενται προς συζήτηση σε αυτό το στάδιο επανεξέτασης: παραδοχές και δεδομένα υποθέσεων εργασίας, μεθοδολογίες ανάλυσης κόστους/οφέλους και δεδομένα του έργου που υποβλήθηκαν κατά τη διαδικασία.

            (1)  ΕΕ L 115 της 25.4.2013, σ. 39

            (2)  ΕΕ L 211 της 14.8.2009, σ. 15.

            (3)  ΕΕ L 211 της 14.8.2009, σ. 36.

            (4)  Όπως ορίζεται δυνάμει των κανονισμών (ΕΚ) αριθ. 714/2009 και (ΕΚ) αριθ. 715/2009: «Στα σχέδια ανάπτυξης των δικτύων θα πρέπει να περιλαμβάνονται βιώσιμα δίκτυα μεταφοράς ηλεκτρικής ενέργειας και αερίου και οι απαραίτητες περιφερειακές διασυνδέσεις, στοιχεία που έχουν σημασία από πλευράς εμπορικής και ασφάλειας εφοδιασμού.».

            (5)  ΕΕ L 211 της 14.8.2009, σ. 1.

            (6)  Άρθρο 10 των κανονισμών (ΕΚ) αριθ. 714/2009 και (ΕΚ) αριθ. 715/2009.

            (7)  Αιτιολογική σκέψη 21 και παράρτημα III σημεία 2 3) και 2 4) του κανονισμού ΔΕΔ-Ε.


title: Σύσταση του Συμβουλίου, της 13ης Ιουλίου 2018, σχετικά με το εθνικό πρόγραμμα μεταρρυθμίσεων της Εσθονίας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Εσθονίας για το 2018

text:
               10.9.2018

               EL

               Επίσημη Εφημερίδα της Ευρωπαϊκής Ένωσης

               C 320/24

      ΣΫΣΤΑΣΗ ΤΟΥ ΣΥΜΒΟΥΛΊΟΥ
      της 13ης Ιουλίου 2018
      σχετικά με το εθνικό πρόγραμμα μεταρρυθμίσεων της Εσθονίας για το 2018 και τη διατύπωση γνώμης του Συμβουλίου σχετικά με το πρόγραμμα σταθερότητας της Εσθονίας για το 2018
      (2018/C 320/06)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
      Έχοντας υπόψη τη σύσταση της Ευρωπαϊκής Επιτροπής,
      Έχοντας υπόψη τα ψηφίσματα του Ευρωπαϊκού Κοινοβουλίου,
      Έχοντας υπόψη τα συμπεράσματα του Ευρωπαϊκού Συμβουλίου,
      Έχοντας υπόψη τη γνώμη της Επιτροπής Απασχόλησης,
      Έχοντας υπόψη τη γνώμη της Οικονομικής και Δημοσιονομικής Επιτροπής,
      Έχοντας υπόψη τη γνώμη της Επιτροπής Κοινωνικής Προστασίας,
      Έχοντας υπόψη τη γνώμη της Επιτροπής Οικονομικής Πολιτικής,
      Εκτιμώντας τα ακόλουθα:

                  (1)

                  Στις 22 Νοεμβρίου 2017, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2018 σχετικά με τον συντονισμό των οικονομικών πολιτικών. Έλαβε δεόντως υπόψη τον ευρωπαϊκό πυλώνα κοινωνικών δικαιωμάτων, που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 22 Μαρτίου 2018. Στις 22 Νοεμβρίου 2017, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Εσθονία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 22 Μαρτίου 2018. Στις 14 Μαΐου 2018 το Συμβούλιο εξέδωσε τη σύσταση για την οικονομική πολιτική της ζώνης του ευρώ (3) («σύσταση για τη ζώνη του ευρώ»).

                  (2)

                  Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Εσθονία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αντικατοπτρίζεται στις συστάσεις κατωτέρω, και ιδίως στη σύσταση 1.

                  (3)

                  Η έκθεση χώρας του 2018 για την Εσθονία δημοσιεύθηκε στις 7 Μαρτίου 2018. Στην έκθεση αξιολογήθηκε η πρόοδος της Εσθονίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 11 Ιουλίου 2017 (4), η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Εσθονίας ως προς την επίτευξη των εθνικών στόχων της στρατηγικής «Ευρώπη 2020». Από την ανάλυσή της, η Επιτροπή κατέληξε στο συμπέρασμα ότι η Εσθονία δεν εμφανίζει μακροοικονομικές ανισορροπίες.

                  (4)

                  Στις 26 Απριλίου 2018, η Εσθονία υπέβαλε το εθνικό πρόγραμμα μεταρρυθμίσεων για το 2018 και το πρόγραμμα σταθερότητας για το 2018. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

                  (5)

                  Οι σχετικές συστάσεις ανά χώρα λήφθηκαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων («ΕΔΕΤ») για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (5), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των ΕΔΕΤ με τη χρηστή οικονομική διακυβέρνηση.

                  (6)

                  Η Εσθονία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Η κυβέρνηση προβλέπει να μεταβεί από έλλειμμα γενικής κυβέρνησης 0,3 % του ΑΕΠ το 2017 σε πλεόνασμα 0,2 % του ΑΕΠ το 2018, 0,5 % του ΑΕΠ το 2019 και στη συνέχεια να ισοσκελίσει τον προϋπολογισμό της. Ο μεσοπρόθεσμος δημοσιονομικός στόχος της είναι διαρθρωτικό έλλειμμα της τάξης του 0,5 % του ΑΕΠ. Σύμφωνα με το πρόγραμμα σταθερότητας του 2018, το εκ νέου υπολογισθέν (6) διαρθρωτικό έλλειμμα προβλέπεται να ανέλθει στο 0,8 % του ΑΕΠ το 2018, στο 0,4 % του ΑΕΠ το 2019 και στη συνέχεια να διατηρηθεί ένα μικρό έλλειμμα. Ο δείκτης χρέους της γενικής κυβέρνησης ως προς το ΑΕΠ προβλέπεται να παραμείνει σε επίπεδο χαμηλότερο του 9 % του ΑΕΠ το 2018 και το 2019, και να μειωθεί σε 5,3 % του ΑΕΠ μέχρι το 2022. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευνοϊκό. Οι κίνδυνοι όσον αφορά τις παραδοχές για την απόδοση των εσόδων αφορούν κυρίως ορισμένα από τα μέτρα που δεν έχουν προσδιοριστεί επακριβώς, και που επηρεάζουν όλα τα έτη της προγραμματικής περιόδου.

                  (7)

                  Για το 2018, συνιστάται στην Εσθονία να παραμείνει στον μεσοπρόθεσμο δημοσιονομικό στόχο. Αυτό συνάδει με μέγιστο ονομαστικό ρυθμό αύξησης των καθαρών πρωτογενών δημόσιων δαπανών (7) ύψους 6,1 %, ποσοστό που αντιστοιχεί σε επιτρεπόμενη επιδείνωση του διαρθρωτικού ισοζυγίου κατά 0,2 % του ΑΕΠ. Με βάση τις εαρινές προβλέψεις της Επιτροπής για το 2018, υπάρχει κίνδυνος κάποιας απόκλισης από την απαίτηση αυτή το 2018. Το 2019, λαμβάνοντας υπόψη ότι το προβλεπόμενο κενό παραγωγής της Εσθονίας θα ανέλθει σε 2,7 % του ΑΕΠ και η προβλεπόμενη αύξηση του ΑΕΠ θα είναι χαμηλότερη από τον εκτιμώμενο δυνητικό ρυθμό ανάπτυξης, ο ονομαστικός ρυθμός αύξησης των καθαρών πρωτογενών δημόσιων δαπανών δεν θα πρέπει να υπερβεί το 4,1 %, σύμφωνα με την απαιτούμενη διαρθρωτική προσαρμογή ύψους 0,6 % του ΑΕΠ που προκύπτει από τον από κοινού συμφωνηθέντα πίνακα προσαρμογής απαιτήσεων βάσει του Συμφώνου Σταθερότητας και Ανάπτυξης. Με βάση τις εαρινές προβλέψεις της Επιτροπής του 2018, και με την παραδοχή αμετάβλητων πολιτικών, υπάρχει κίνδυνος κάποιας απόκλισης από την απαίτηση αυτή το 2019, καθώς και για τα έτη 2018 και 2019 λαμβανόμενα από κοινού. Γενικά, το Συμβούλιο είναι της γνώμης ότι η Εσθονία πρέπει να είναι έτοιμη να λάβει περαιτέρω μέτρα για να εξασφαλιστεί η συμμόρφωση το 2018 και το 2019.

                  (8)

                  Η παροχή ενός επαρκούς κοινωνικού διχτυού ασφαλείας μέσω της καλύτερης παροχής υπηρεσιών εξακολουθεί να αποτελεί σημαντική πρόκληση για την Εσθονία. Οι δαπάνες κοινωνικής προστασίας της Εσθονίας (περίπου 16 % του ΑΕΠ) είναι χαμηλότερες από τον μέσο όρο της Ευρωπαϊκής Ένωσης (περίπου 28 % του ΑΕΠ). Ο αντίκτυπος των κοινωνικών μεταβιβάσεων στη μείωση της φτώχειας βελτιώνεται αλλά παραμένει χαμηλός και κάτω από το μέσο όρο της Ένωσης. Η Εσθονία έχει ακόμη υψηλό ποσοστό κινδύνου φτώχειας, ειδικά για τα άτομα με ειδικές ανάγκες, τα νοικοκυριά ανέργων και τα άτομα μεγαλύτερης ηλικίας, ιδίως για όσα ζουν μόνα. Η εισοδηματική ανισότητα, ανερχόμενη σε 5,6 % το 2016, εξακολουθεί να είναι υψηλότερη από τον μέσο όρο της Ένωσης (5,2 % το 2016) παρά τις πρόσφατες βελτιώσεις. Λαμβάνονται ορισμένα μέτρα για τη χορήγηση επαρκών οικογενειακών παροχών για μεγαλύτερες οικογένειες, γεγονός που οδήγησε σε περαιτέρω μείωση της σχετικής φτώχειας μεταξύ των παιδιών. Το επίπεδο των παροχών ελάχιστου εγγυημένου εισοδήματος αυξήθηκε, ενώ παράλληλα δόθηκαν κίνητρα για επιστροφή στην εργασία. Η καταβολή επιδόματος ύψους 115 EUR σε άτομα με χαμηλές συντάξεις και άτομα που ζουν μόνα ήταν το πρώτο βήμα για την αντιμετώπιση του πολύ υψηλού ποσοστού κινδύνου φτώχειας της ομάδας αυτής. Το χάσμα μεταξύ των ατόμων με αναπηρίες που αντιμετωπίζουν κίνδυνο φτώχειας ή κοινωνικού αποκλεισμού και εκείνων που δεν έχουν αναπηρίες (20,9 % το 2016) ήταν επίσης υψηλότερο από τον μέσο όρο της Ένωσης (10,1 %). Η χρηματοδότηση των υπηρεσιών μακροχρόνιας φροντίδας δεν ανταποκρίνεται στις ανάγκες του γηράσκοντος πληθυσμού. Ο αντίκτυπος της υπό εξέλιξη διοικητικής μεταρρύθμισης για την παροχή υψηλής ποιότητας υπηρεσιών, απομένει να αποδειχθεί.

                  (9)

                  Το μισθολογικό χάσμα μεταξύ των δύο φύλων, που ανέρχεται σε 25,3 %, εξακολουθεί να είναι ένα από τα υψηλότερα στην Ένωση παρόλο που εμφανίζει μείωση. Η ισορροπία μεταξύ επαγγελματικής και προσωπικής ζωής βελτιώνεται χάρη στις πρόσφατες αλλαγές του συστήματος γονικής άδειας και επιδομάτων. Οι αλλαγές αυτές αναμένεται να δώσουν στις γυναίκες κίνητρα να επιστρέψουν στην εργασία τους νωρίτερα, πράγμα που θα συμβάλει στη μείωση του μισθολογικού χάσματος μεταξύ των δύο φύλων της Εσθονίας. Οι αλλαγές θα εφαρμοστούν μεταξύ του 2018 και του 2020. Η πρόταση για το δεύτερο στάδιο της μεταρρύθμισης για τη γονική άδεια βρίσκεται σήμερα υπό εξέταση. Σε αυτό το πλαίσιο και εκτός αυτού έχει ιδιαίτερη σημασία η συνέχιση της συνεργασίας με τους κοινωνικούς εταίρους και η ενίσχυση του ρόλου τους, λαμβανομένων υπόψη των πολύ χαμηλών ποσοστών συμμετοχής. Οι τροποποιήσεις του νόμου περί ισότητας των φύλων για τη βελτίωση της μισθολογικής διαφάνειας δεν έχουν ακόμη ψηφιστεί και, μετά την έγκρισή τους θα ισχύουν μόνο για τους οργανισμούς του δημοσίου τομέα. Το εργαλείο για την ανάλυση των μισθολογικών διαφορών μεταξύ των δύο φύλων δεν αναμένεται να έχει αναπτυχθεί πριν από το 2019.

                  (10)

                  Η χαμηλή αύξηση της παραγωγικότητας της Εσθονίας συνδέεται με τις μέτριες επιδόσεις στον τομέα της έρευνας, της τεχνολογίας και της καινοτομίας. Οι εσθονικές εταιρείες που ανέπτυξαν ερευνητικές δραστηριότητες το 2016 αντιστοιχούσαν σε ποσοστό χαμηλότερο του 0,5 %, με αποτέλεσμα η ένταση της Ε&Α να μην υπερβαίνει το 0,7 % του ΑΕΠ — δηλαδή μόλις το ήμισυ του μέσου όρου της Ένωσης που είναι 1,3 %. Επιπλέον, πολλοί δείκτες που μετρούν την καινοτομία — όπως οι μικρές και μεσαίες επιχειρήσεις που δημιουργούν νέα προϊόντα και διαδικασίες ή οι ενδοεπιχειρησιακές καινοτομίες — παρουσιάζουν σημαντική μείωση κατά τα τελευταία έτη. Ενώ η οικονομία διαθέτει ορισμένες δραστηριότητες υψηλής προστιθέμενης αξίας και έντασης γνώσης, οι επιχειρηματικές δραστηριότητες έντασης Ε&Α, οι σχέσεις μεταξύ επιστήμης και επιχειρήσεων, και η καινοτομία και η τεχνολογική ικανότητα των επιχειρήσεων παραμένουν σε χαμηλά επίπεδα. Οι δαπάνες του δημόσιου τομέα για έρευνα, τεχνολογία και καινοτομία ήταν κατά κανόνα πάνω από τον μέσο όρο της Ένωσης. Ωστόσο, η ανεπαρκής ιεράρχηση των προτεραιοτήτων στη δημόσια έρευνα δημιουργεί προκλήσεις. Η Εσθονία έχει θεσπίσει διάφορα μέτρα για την τόνωση των επιδόσεων της οικονομίας στον τομέα της έρευνας και της καινοτομίας, αλλά η μεγιστοποίηση του αντίκτυπού τους αποτελεί πρόκληση.

                  (11)

                  Στο πλαίσιο του Ευρωπαϊκού Εξαμήνου του 2018, η Επιτροπή προέβη σε ολοκληρωμένη ανάλυση της οικονομικής πολιτικής της Εσθονίας και τη δημοσίευσε στην έκθεση του 2018 για τη χώρα. Επίσης αξιολόγησε το πρόγραμμα σταθερότητας για το 2018, το εθνικό πρόγραμμα μεταρρυθμίσεων για το 2018 και τη συνέχεια που δόθηκε στις συστάσεις που είχαν απευθυνθεί προς την Εσθονία κατά τα προηγούμενα έτη. Η Επιτροπή έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Εσθονία, αλλά και τον βαθμό συμμόρφωσής τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

                  (12)

                  Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2018 και η γνώμη του (8) αποτυπώνεται ιδίως στη σύσταση 1 κατωτέρω.

            ΣΥΝΙΣΤΑ στην Εσθονία να λάβει μέτρα το 2018 και το 2019 προκειμένου:

                  1.

                  Να διασφαλίσει ότι, το 2019 ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 4,1 %, ποσοστό που αντιστοιχεί σε ετήσια διαρθρωτική προσαρμογή ύψους 0,6 % του ΑΕΠ. Να βελτιώσει την επάρκεια του διχτυού κοινωνικής ασφάλειας, ιδίως για τους ηλικιωμένους και τα άτομα με αναπηρίες. Να λάβει μέτρα για τη μείωση των μισθολογικών διαφορών μεταξύ των φύλων, μεταξύ άλλων με τη βελτίωση της μισθολογικής διαφάνειας.

                  2.

                  Να προωθήσει την έρευνα και την καινοτομία, ιδίως μέσω της παροχής αποτελεσματικών κινήτρων για τη διεύρυνση της βάσης καινοτομίας.

         Βρυξέλλες, 13 Ιουλίου 2018.

               Για το Συμβούλιο

               Ο Πρόεδρος

            H. LÖGER

         (1)  ΕΕ L 209 της 2.8.1997, σ. 1.

         (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

         (3)  ΕΕ C 179 της 25.5.2018, σ. 1.

         (4)  ΕΕ C 261 της 9.8.2017, σ. 1.

         (5)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 του Συμβουλίου (ΕΕ L 347 της 20.12.2013, σ. 320).

         (6)  Κυκλικά προσαρμοσμένο ισοζύγιο, μη συνυπολογιζομένων έκτακτων και άλλων προσωρινών μέτρων, όπως υπολογίσθηκε εκ νέου από την Επιτροπή με χρησιμοποίηση της από κοινού συμφωνηθείσας μεθοδολογίας.

         (7)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

         (8)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.